40. schôdza NR SR - 4.deň - A. dopoludnia
Dátum: 2021-09-22
Poslanec: Kotleba, Marian (ĽS Naše Slovensko)
Druh vystúpenia: Vystúpenie v rozprave

2. Vážený pán podpredseda, vážení pätnásti kolegovia poslanci Národnej rady, tento náš návrh, ktorý predkladáme, sa týka dvoch základných vecí. Prvá je tá, že do Trestného zákona by pribudol trestný čin diskriminácie ľudí len preto, že sa nedajú očkovať alebo že toto pochybné očkovanie odmietajú. Druhou vecou, ktorá by do našej legislatívy pribudla v tomto našom návrhu, by bol vyslovený zákaz diskriminácie uvedený v Zákonníku práce, rozšírený o dôvod odmietnutie očkovania. Na začiatok mojej rozpravy si dovolím citovať z prejavu prezidentky Slovenskej republiky Zuzany Čaputovej na 76. zasadnutí Valného zhromaždenia Organizácie Spojených národov, ktoré sa konalo tento utorok. "Musíme takisto zvýšiť odolnosť našich vlastných demokracií a podporovať tých, ktorí sa dožadujú dodržiavania svojich základných práv vrátane slobody prejavu alebo zhromažďovania. Tieto práva nie sú menu, z ktorého si vlády môžu vyberať. Občania musia mať možnosť tieto práva slobodne vykonávať či už v Bielorusku, kde je z politických dôvodov perzekvovaných 650 ľudí, ako napr. sociologička Valéria Kosťugová, alebo na okupovanom Kryme, vo Venezuele, Rusku, či v Sin-ťiangu." A ja si dovolím k prejavu pani prezidentky doplniť, že aj na jej rodnom Slovensku. Pretože, a je to veľmi smutné, že to musím na tomto mieste povedať, diskriminácia a upieranie, popieranie práv občanov Slovenskej republiky len na základe toho a len z toho dôvodu, že sa očkovať nedali alebo že očkovanie odmietajú, sa každým týždňom prehlbuje. Poviete si, že ale veď žiadne zákony na to prijaté nemáme, tak o čom tu rozprávam. No o to je to horšie, že sa to robí bez opory v zákone, že sa to robí podprahovo, že sa to robí vyhrážaním, že sa to robí nátlakom, že sa to robí spôsobmi, proti ktorým sa bežný zamestnanec a bežný občan len veľmi ťažko dokáže brániť. To, že tá diskriminácia, to, že táto diskriminácia naozaj nastupuje a rozširuje sa a prehlbuje sa, v podstate dokázal aj minister Naď vo svojom poslednom nejakom prejave k vojakom, kde veľmi jasne príslušníkom ozbrojených síl odkázal, že tí, ktorí ako neočkovaní budú mať nejaké výhrady, tak že ich veľmi rýchlo vyrieši. A že ako je možné, že slovenskí vojaci oproti tým českým sú v takej menšej miere zaočkovaní a že vraj títo vojaci podľahli konšpiráciám. Ešte predtým unikol, a vytiahla to tu vládna poslankyňa, unikol list generálneho riaditeľa Zboru väzenskej a justičnej stráže, ktorý tu bol už niekoľkokrát opakovaný a je potrebné ho pripomenúť znova, kde nielen príslušníci ZVJS, ale aj väznené osoby majú mať výhody len preto, že sa dajú očkovať. Hovorí sa čoraz hlasnejšie o tom, že možno dôjde k úprave zákona o štátnej službe, kde kritériom na spôsobilosť vykonávať štátnu službu bude očkovanie. A to všetko napriek tomu, vážení kolegovia, že sa čoraz viac úplne objektívne ukazuje, že to očkovanie nemá s ochranou zdravia absolútne nič spoločné. Posledný prípad v domove sociálnych služieb v Ubli – osemnásť klientov, všetci zaočkovaní, všetci sa nakazili a dvaja z nich zomreli. Dnes už nie je ani jeden vedec, ani jeden lekár, ktorý by povedal, že očkovanie je zárukou toho, že očkovaný človek vírus prenášať nebude alebo že naň neochorie, alebo že po ňom neskončí v nemocnici. A na druhej strane stále výrobcovia týchto pochybných vakcín, ktorí si kúpili vlády celého sveta, stále za svoje vakcíny odmietajú prebrať akúkoľvek zodpovednosť. O to viac, o to viac je skutočne dôležité, aby sme zabránili akejkoľvek diskriminácii ľudí, ktorí tieto pochybné vakcíny odmietajú. Diskriminácii ľudí, pre ktorých je vlastné zdravie viac ako vládna politika, ktorá sa zapredala farmaceutickým firmám. Diskrimináciu ľudí, ktorí majú právo aj podľa súčasnej legislatívy, majú právo sa slobodne rozhodnúť, či nejaký zdravotnícky zákrok, medzi ktoré patrí aj očkovanie, či ho prijmú, alebo odmietnu. A keď ho odmietnu, nemôžu byť nejakým spôsobom zo spoločnosti vylučovaní alebo odsúvaní na druhú koľaj. Žiaľ, na Slovensku sa to dnes deje, deje sa to v čoraz väčšej miere. Deje sa to v štátnych zložkách, deje sa to v občianskom sektore, deje sa to aj v súkromných firmách, ktoré sú tlačené vládou do toho, aby šikanovali svojich zákazníkov, aby šikanovali svojich klientov. Preto prichádzame aj s týmto návrhom, ktorý nielen trestnoprávne, ale aj z pohľadu zamestnancov vyrieši túto otázku tak, aby opäť ľudia na Slovensku si boli rovní vo svojich právach bez ohľadu na to, či sa niekto slobodne rozhodne si dať vakcínu, alebo sa slobodne rozhodne si túto vakcínu nedať. Ak nejde o nejaký svetový plán, ak ide naozaj len o spontánnu snahu chrániť zdravie ľudí, tak potom títo ľudia nemôžu byť do týchto rozhodnutí tlačení takým spôsobom, ako sa to dnes na Slovensku deje. Keďže však vidíme, že napriek tomu, že pribúdajú dôkazy o neúčinnosti očkovania, napriek tomu, že pribúdajú dôkazy o vážnych zdravotných následkoch po očkovaní, sa tlak na očkovanie neuvoľňuje, ale, naopak, stupňuje, tak je asi oprávnené konštatovať, že tu v skutočnosti nejde o ochranu zdravia, že tu ide o úplne iné ciele, ako je ochrana zdravia populácie nielen v Slovenskej republike, ale vo všetkých štátoch na celom svete. Preto, kolegyne, kolegovia, tí z vás, ktorí ste ešte nepodľahli tomu tlaku zapojiť sa do masírovania ľudí na vynútenie očkovania a máte zmysel pre slobodu, ale pre slobodu skutočne úprimnú, nie takú, o akej hovoria predstavitelia tejto vlády, podporte tento náš návrh. Podporte to, aby viac nebolo možné beztrestne šikanovať ľudí len preto, že si odmietnu do seba dať chemickú látku, o ktorej nič dobré nevedia, o ktorej nič dobré nepočujú a za ktorú nikto neručí. Podporte náš návrh, ktorý veľmi výrazným spôsobom zvýši ochranu zamestnancov pred šikanovaním zo strany zamestnávateľov, nech už je ten zamestnávateľ ktokoľvek, v otázke nútenia do očkovania. Ak by tento náš návrh prešiel, naozaj by na Slovensku sa nestalo nič zlé. Skôr úplne naopak. Ľudia by mali istotu, že neprídu o prácu len preto, že odmietajú si dať negarantovanú vakcínu, a občania by mali istotu, že keď ich niekto bude do očkovania nútiť, tak sa budú môcť obrátiť na orgány, ktoré si vysadzovanie práva vzali a majú za svoju úlohu. Ďakujem pekne.